b'\n_START_ARTICLE_\nSamoa\n_START_SECTION_\nSchimbarea fusului orar\n_START_PARAGRAPH_\nPentru a se afla \xc3\xaen acela\xc8\x99i fus orar cu Australia \xc8\x99i Noua Zeeland\xc4\x83, principalii parteneri comerciali din regiune, statul Samoa \xc8\x99i insulele Tokelau au decis ca la sf\xc3\xa2r\xc8\x99itul anului 2011 s\xc4\x83 procedeze la modificarea Liniei interna\xc8\x9bionale de schimbare a datei (linia imaginar\xc4\x83 care separ\xc4\x83 dou\xc4\x83 zile calendaristice consecutive), prin mutarea lor din vestul teritoriului \xc3\xaen estul s\xc4\x83u. \xc3\x8en felul acesta, ziua de 30 decembrie 2011 nu a mai existat, deoarece dup\xc4\x83 ora 23:59 din ziua de 29 decembrie 2011, ora oficial\xc4\x83 \xc3\xaen Samoa \xc8\x99i Tokelau a devenit 00:00 \xc3\xaen ziua de 31 decembrie 2011. P\xc3\xa2n\xc4\x83 la 29 decembrie 2011, Samoa era cu 21 de ore \xc3\xaen urma fa\xc8\x9b\xc4\x83 de Sidney. \xc3\x8encep\xc3\xa2nd cu 29 decembrie, este cu 3 ore \xc3\xaenainte. \xc3\x8en felul acesta se revine la situa\xc8\x9bia existent\xc4\x83 cu 119 ani \xc3\xaen urm\xc4\x83, c\xc3\xa2nd comercian\xc8\x9bii americani au convins autorit\xc4\x83\xc8\x9bile din Samoa s\xc4\x83 \xc3\xae\xc8\x99i alinieze fusul orar la cel pe care se situa Samoa American\xc4\x83, pentru a facilita comer\xc8\x9bul acestora cu California.\n_START_SECTION_\nIstorie\n_START_PARAGRAPH_\nInsulele au fost descoperite de c\xc4\x83tre olandezi \xc3\xaen prima jum\xc4\x83tate a secolului al XVIII-lea, iar apoi au fost explorate de marinarii francezi, \xc3\xaen cadrul expedi\xc8\x9biilor acestora. La sf\xc3\xa2r\xc8\x99itul secolului al XIX-lea ele au fost ocupate de S.U.A., Marea Britanie \xc8\x99i Germania. \xc3\x8en anul 1899, prin Tratatul de la Berlin (1899), au fost \xc3\xaemp\xc4\x83r\xc8\x9bite \xc3\xaen zona de est (actuala Samoa American\xc4\x83) \xc8\x99i zona de vest care apar\xc8\x9binea Germaniei \xc8\x99i care apoi a intrat sub protec\xc8\x9bia neozeelandez\xc4\x83. Partea de vest \xc8\x99i-a dob\xc3\xa2ndit autonomia \xc3\xaen anul 1959 \xc8\x99i independen\xc8\x9ba \xc3\xaen anul 1962.'